Diari Oficial de la Generalitat Valenciana


Sumari del DOGV 4858, del 07-10-2004 (2004/9883)

ORDE de 6 de setembre de 2004, de la Conselleria de Sanitat, per la qual convoca ajudes de la Direcció General d'Ordenació, Avaluació i Investigació Sanitària per a estudis d'investigació sobre avaluació de tecnologies i investigació sanitària.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4858

Data del DOGV
:   07-10-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/9883


Data del document
:   06-09-2004

Organisme emissor
:   Conselleria de Sanitat

Tipus de document
:   Ordre

Descriptors 

:   * projecte d'investigació
    * societat sense fins de lucre
    * ajuda pública
    * personal sanitari
    * investigació científica
    * investigació mèdica
    * personal d'investigació
    * suport econòmic

ORDE de 6 de setembre de 2004, de la Conselleria de Sanitat, per la qual convoca ajudes de la Direcció General d'Ordenació, Avaluació i Investigació Sanitària per a estudis d'investigació sobre avaluació de tecnologies i investigació sanitària. [2004/M9883]
  
La Conselleria de Sanitat, a través de la Direcció General d'Ordenació, Avaluació i Investigació Sanitària, convoca la concessió de beques per a desplegar programes d'investigació i avaluació de tecnologies sanitàries.
  
L'objectiu general d'esta convocatòria és afavorir la producció de coneixement científic en àrees d'interés prioritari per a la Conselleria de Sanitat, que ajude a fonamentar científicament els programes i polítiques de salut a la Comunitat Valenciana i les activitats professionals des de la perspectiva de l'avaluació de les tecnologies sanitàries.
  
Per això, a proposta de la Direcció General d'Ordenació, Avaluació i Investigació Sanitària, i d'acord amb el que preveu l'article 11 de l'Orde de 31 de juliol de 2003, del conseller de Sanitat, per la qual desplega el Decret 116/2003, d'11 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i segons que establix el Decret 108/1992, de 6 de juliol, del Govern Valencià, pel qual regula la concessió de beques,
  
ORDENE
  
Article 1. Objectiu i classes d'ajudes
  
Esta orde té com a objecte convocar un concurs públic per a la concessió de les ajudes que a continuació s'allisten i aprovar les bases per què es regiran, que s'incorporen com annex d'esta orde.
  
Article 2. Finançament
  
Les ajudes que regula esta orde es finançaran a càrrec del programa pressupostari 41.41.58.0617.924.16.7 de la Direcció General d'Ordenació, Avaluació i Investigació Sanitària, codi de línia T5825000, per un import total màxim de trenta-nou mil nou-cents euros (39.900 €), dels pressupostos de la Generalitat Valenciana per a l'any 2004.
  
Disposicions finals
  
Primera
  
La Conselleria de Sanitat es reserva el dret de difondre i publicar els treballs dels projectes d'investigació que resulten seleccionats. D'esta manera, els resultats dels treballs d'investigació subvencionats en esta convocatòria podran ser utilitzats i divulgats pel departament de sanitat, respectant-ne l'autoria.
  
Segona
  
S'autoritza el director general d'Ordenació, Avaluació i Investigació Sanitària perquè, en l'àmbit de les seues competències, adopte les mesures necessàries per al desplegament i l'aplicació d'esta orde.
  
Tercera
  
Contra esta convocatòria, les bases i la resolució, que exhaurixen la via administrativa, es pot interposar, potestativament, un recurs de reposició davant del conseller de Sanitat, en el termini d'un mes des de la publicació, en els termes previstos en els articles 116 i 117 de la Llei 30/1992, modificada per la Llei 4/1999. També s'hi pot interposar un recurs contenciós administratiu, d'acord amb l'article 109 i 110 de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, i amb els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini màxim de dos mesos comptadors a partir de l'endemà de la publicació d'esta orde.
  
Quarta
  
Esta orde vigirà des de l'endemà de la publicació en el Diari Oficial de la Generalitat Valenciana.
  
València, 6 de setembre de 2004
  
El conseller de Sanitat,
  
VICENTE RAMBLA MOMPLET
  
ANNEX
  
Bases per a la concessió d'ajudes per a projectes d'investigació sobre avaluació de tecnologies sanitàries i qualitat assistència i investigació sanitària.
  
Primera. Finalitat de la convocatòria
  
Esta orde té com a objecte convocar un concurs públic per a la concessió d'ajudes destinades a finançar projectes d'investigació sobre avaluació de tecnologies sanitàries que s'inicien durant l'exercici 2004.
  
Segona. Beneficiaris
  
Poden sol·licitar les ajudes que es regulen en esta orde:
  
2.1 El personal de plantilla de les institucions sanitàries, centres i servicis dependents de la Conselleria de Sanitat.
  
2.2 El personal de plantilla de les universitats, organismes públics d'investigació o altres entitats públiques o privades que no tinguen finalitat lucrativa radicades, en tots els casos, a la Comunitat Valenciana. Per a això, s'entendrà per beneficiàries de les ajudes les institucions on preste servicis l'investigador principal.
  
Tercera. Formalització de les sol·licituds i documentació
  
3.1 Les sol·licituds s'han de presentar segons el model I que hi ha en este annex de l'orde, i han de ser subscrites per l'investigador principal, que es responsabilitza de la realització del projecte. S'hi ha de fer constar:
  
a) El títol del projecte.
  
b) El nom de l'investigador principal amb menció del lloc i el centre de treball i l'adreça per a notificacions.
  
c) La llista d'investigadors col·laboradors.
  
d) L'especificació de la quantitat sol·licitada.
  
A la sol·licitud s'han d'adjuntar els documents següents:
  
a) Fotocòpia del document nacional d'identitat.
  
b) Autorització del responsable de la institució.
  
c) Justificació d'estar al corrent de les obligacions fiscals i de la Seguretat Social, si és el cas.
  
d) Currículum de l'investigador principal i dels col·laboradors (model II), en el qual han de constar els apartats següents:
  
- Formació acadèmica.
  
- Activitats professionals.
  
- Publicacions.
  
- Participació en congressos.
  
- Línies d'investigació en què ha treballat.
  
- Altres mèrits.
  
e) Memòria del projecte (model III), que inclou els apartats següents:
  
- Títol i resum del projecte.
  
- Antecedents i justificació de l'estudi.
  
- Objectius.
  
- Metodologia i pla de treball.
  
- Duració i fases previstes.
  
- Informe de la comissió d'investigació o responsable d'investigació del centre.
  
- Pressupost, que indique detalladament: material fungible, bibliografia, despeses per treballs especialitzats, personal, assistència a congressos i altres recursos necessaris (inclòs el material inventariable).
  
f) Declaració jurada sobre les quantitats sol·licitades a altres fonts de finançament i, si és el cas, concedides per al mateix fi.
  
3.2 Les sol·licituds s'adrecen a la Direcció General d'Ordenació, Avaluació i Investigació Sanitària, carrer del Misser Mascó, 31, 46529 València.
  
3.3 El termini de presentació de les sol·licituds finalitza als 30 dies naturals comptats a partir de l'endemà de la publicació d'esta convocatòria en el Diari Oficial de la Generalitat Valenciana. La presentació de sol·licituds s'ha de fer en el registre de la Conselleria de Sanitat o de qualsevol de les maneres previstes en la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per la Llei 4/1999.
  
3.4 Al llarg del procés de resolució, la comissió avaluadora constituïda per a això pot, si ho considera convenient, exigir als sol·licitants la presentació de la documentació complementària que es considere oportuna, i també suggerir als ens sol·licitants la introducció de modificacions en els projectes per a aconseguir una adaptació millor als objectius d'este programa.
  
3.5 La Direcció General d'Ordenació, Avaluació i Investigació Sanitària ha de tornar les sol·licituds i la documentació annexa que no s'adapte a les exigències de la convocatòria.
  
Quarta. Objecte de la investigació
  
4.1 Els projectes han de versar sobre alguna de les línies o temes de prioritat d'investigació sanitària i avaluació de tecnologies sanitàries que a continuació s'allisten. Estes línies, a pesar del seu caràcter prioritari, no tenen caràcter excloent. D'esta manera poden considerar-se'n d'altres que, no estant intrínsecament relacionades amb estes, sí que tinguen una relació estreta amb qualssevol dels Objectius de Guany en Salut continguts en el Pla de Salut de la Comunitat Valenciana 2001-2004.
  
- Revisió del registre de dades bàsiques (talla, pes, mesurament de cintura...) en l'obertura de la història clínica en atenció primària. Efectivitat real del registre a la Comunitat Valenciana i utilitat.
  
- Revisió de les pautes d'identificació de signes i símptomes d'alarma que orienten la sospita i la detecció precoç del càncer en atenció primària i en urgències. Elaboració de pautes d'alarma i de detecció precoç dels càncers mes freqüents: mama, pulmó, còlon - recte, cap i coll, i pròstata, etc.
  
- Paper de la primària i de l'especialitzada en l'atenció a la menopausa. Recomanacions a la llum de l'evidència científica.
  
- Revisió sistemàtica de l'evidència científica sobre l'eficàcia, la seguretat i l'efectivitat de l'atenció al dolor gàstric i propostes d'actuació protocol·litzada a la Comunitat Valenciana.
  
- Anàlisi del maneig de la depressió i de l'ansietat en atenció primària i la coordinació amb les unitats de salut mental. Propostes d'actuació efectives.
  
- Revisió de les utilitats i efectivitat de les teràpies cel·lulars
  
- Avaluació de la densitometria òssia: validació de criteris d'indicació, utilitat en grups de risc elevat i determinació de l'interval entre exploracions. Avaluació dels models d'actuació a la Comunitat Valenciana i propostes d'optimització.
  
- Revisió de l'efectivitat dels tractaments de la lumbàlgia.
  
- Qualitat de vida i ingressos psiquiàtrics en pacients esquizofrènics a la Comunitat Valenciana.
  
- Dislipèmies: avaluació dels abordatges diagnòstics i terapèutics i propostes per al maneig en atenció primària i especialitzada, incloent estils de vida i teràpies.
  
- Activitat i funcionament dels comités ètics i d'investigació clínica a la Comunitat Valenciana.
  
- El paper de les noves tecnologies de treball i comunicació, i com convertir-les en aliades en un procés de canvi.
  
- Sistemes de priorització de pacients per als procediments quirúrgics que generen major llista d'espera.
  
- Revisió i anàlisi de l'efectivitat i del cost de l'oxigenoteràpia domiciliària.
  
- Efectivitat de les polítiques de contenció de la despesa farmacèutica en el nostre context.
  
- Atenció al dolor i cures pal·liatives en els diferents nivells assistencials. Revisió d'estratègies i anàlisi de la situació a la Comunitat Valenciana.
  
- Revisió de protocols de seguiment de pacients i assegurament de la continuïtat de l'atenció entre nivells assistencials. Propostes de maneig efectiu a la Comunitat Valenciana de l'atenció al pacient abans, durant i després de les estades en l'hospital.
  
- Anàlisi comparativa entre el nivell de registre en la història convencional i la història clínica informatitzada. adequació, ús, maneig i trets diferencials.
  
- Revisió dels criteris d'avaluació de servicis d'infermeria en atenció primària de salut i descripció de models utilitzats en els centres de la Comunitat Valenciana.
  
- Utilització pràctica de la informació epidemiològica en els nivells assistencials.
  
- Diabetis mellitus tipus 2 en la població valenciana major de 30 anys. Incidència i prevalença i comparació amb altres entorns
  
- Importància sanitària de l'automedicació a la Comunitat Valenciana i variables associades.
  
- Elaboració i desplegament de programes i ferramentes per a l'avaluació i acreditació d'organitzacions i pràctiques sanitàries.
  
- Elaboració i desplegament de programes i ferramentes i indicador per a l'avaluació de la investigació sanitària.
  
4.2 Els treballs han d'abordar de forma general els apartats que es detallen a continuació, donant-los major o menor importància a cada un, segons el tema proposat:
  
1. Definició de la intervenció i alternatives.
  
2. Anàlisi de la situació a la Comunitat Valenciana: utilització, variabilitat, consum i costos.
  
3. Revisió sistemàtica de l'evidència científica.
  
4. Recomanacions per a la pràctica clínica, per a la gestió, per a la planificació sanitària i necessitats d'investigació supletòria identificades.
  
5. Anàlisi de l'impacte social i econòmic de les propostes.
  
Cinquena. Comissió avaluadora
  
5.1 La comissió avaluadora valora els projectes segons els criteris de selecció següents:
  
1. Qualitat científica del projecte, experiència de l'equip investigador en l'àrea proposada, i també dotació d'infraestructura per a dur a terme el projecte de tal manera que el finançament d'estos projectes puga considerar-se com complementari (28%).
  
2. Rellevància, en relació als aspectes següents:
  
a) Relació de l'objecte d'investigació amb les prioritats referides en la base quarta (10%).
  
b) Impacte potencial sobre la millora de les pràctiques sanitàries a la Comunitat Valenciana (25%).
  
3. Factibilitat i adequació del protocol, pressupost i calendari de treball als objectius que es proposen (27%).
  
4. Caràcter multicèntric, cooperatiu i multidisciplinari del projecte (6%).
  
5. Aspectes ètics de la investigació proposada que han d'estar considerats en el projecte (4%).
  
5.2 Formen part de la comissió avaluadora, que està presidida pel director general d'Ordenació, Avaluació i Investigació Sanitària:
  
- El cap de l'Àrea d'Inspecció, Avaluació i Ordenació.
  
- El cap de l'Oficina d'Investigació.
  
- El cap del Servici d'Avaluació i Auditoria Sanitària.
  
- El cap de la Secció d'Avaluació de Tecnologies, que exercirà de secretari de la comissió.
  
- Dos representants de les comissions d'investigació de centres sanitaris de la Comunitat Valenciana.
  
5.3 La comissió té facultats per a resoldre tots els dubtes que apareguen en la interpretació de les bases, i la possibilitat d'entrevistar als sol·licitants si ho considera oportú. La comissió pot disposar la constitució de comissions especialitzades només per a col·laborar en la valoració dels projectes dels candidats o candidates.
  
Sisena. Resolució
  
Les sol·licituds les resol el conseller de Sanitat, a proposta de la comissió avaluadora, en el termini màxim de tres mesos des de la proposta. Si no hi ha resolució expressa en el termini establit, les sol·licituds s'entenen desestimades, sense perjuí del que es dispose quan es dicte la resolució.
  
Setena. Acceptació de l'ajuda
  
La Direcció General d'Ordenació, Avaluació i Investigació Sanitària ha d'enviar al sol·licitant adjudicatari de l'ajuda el document d'acceptació, que haurà de ser tornat ben omplit, amb el vistiplau del responsable del seu centre de treball, en el termini de 15 dies des de la data efectiva de recepció, amb la documentació complementària que se li demane. En el cas que no la torne en este termini, s'entén que renuncia a l'ajuda, i es declara la pèrdua del seu dret, d'acord amb el que disposa l'article 7 del Decret 108/1992, de 6 de juliol, de la Generalitat Valenciana.
  
Les decisions negatives s'han de comunicar als sol·licitants, la qual cosa no els impedirà presentar noves sol·licituds en convocatòries posteriors.
  
Huitena. Finançament i forma de pagament
  
8.1 Les ajudes poden finançar totalment o parcialment el pressupost presentat per a l'execució del projecte. La quantia de les ajudes es determina en cada cas segons els interessos de l'avaluació establida en la base cinquena.
  
8.2 El període de duració del treball d'investigació comprén des del moment de la comunicació de la concessió de l'ajuda fins al 31 de desembre de 2004. No obstant, pot prorrogar-se, mitjançant una resolució que n'explicite els motius, amb la condició que hi haja una consignació pressupostària, adequada i suficient, en l'exercici següent. En qualsevol cas, els treballs subjectes a les ajudes de la investigació no tindran una duració superior a 18 mesos.
  
8.3 L'import de les ajudes es lliurarà a favor de la institució on preste servicis l'investigador principal. La institució es compromet a la gestió dels fons i a la realització de les contractacions que, si és el cas, siguen procedents, d'acord amb les normes que s'apliquen per la seua naturalesa jurídica.
  
8.4 L'ordenació del pagament de les ajudes concedides al personal que es regula en la base 2.2 d'esta orde es farà d'acord amb els criteris continguts en l'article 47.bis del Text Refós de la Llei de la Hisenda Pública Valenciana, en la redacció donada per l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana, en els termes següents:
  
a) En el moment de la concessió de la subvenció, es lliurarà un 40% de l'import de la quantitat assignada. Este pagament està condicionat a la presentació anterior d'una justificació de les despeses que cobrisca el percentatge esmentat, a la presentació d'un aval bancari, presentat en la forma i les condicions reglamentàries, o bé a la presentació d'una fiança depositada en els servicis territorials de la Conselleria d'Economia i Hisenda.
  
b) Una vegada justificat per l'entitat el 40% ja lliurat, se'n pot pagar un 20% més amb les mateixes condicions, és a dir, amb la justificació prèvia de les despeses, un aval bancari o una fiança.
  
c) El 40% restant el fa efectiu la Generalitat Valenciana quan es justifique correctament la totalitat de la quantitat concedida.
  
d) Abans de tots i cada un dels pagaments, és necessària una certificació de conformitat del director general d'Ordenació, Avaluació i Investigació Sanitària de la comprovació i aprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
  
En tots els casos, el pagament de les subvencions que regula esta orde podrà efectuar-se d'una sola vegada, després de la presentació d'un original o una fotocòpia compulsada de les factures o justificants de les despeses efectuades per l'import total de la quantitat assignada.
  
El termini de presentació dels justificants de despeses requerits conclou l'1 de desembre de l'any en curs, amb una adaptació a la base 8.2 d'este annex.
  
Abans de tots i cada un dels pagaments, és necessària una certificació de conformitat del director general d'Ordenació, Avaluació i Investigació Sanitària de la comprovació i aprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
  
Novena. Memòria final
  
Els beneficiaris de les ajudes han d'enviar a la Direcció General d'Ordenació, Avaluació i Investigació Sanitària, abans d'acabar el termini del projecte, la memòria final, en la qual han d'incloure un resum de la investigació junt amb una relació detallada de les despeses totals realitzades, ajustada al model IV, i també les separates de publicacions o comunicacions a congressos, si n'hi ha.
  
En la publicació de treballs científics, presentació de comunicacions a congressos i reunions científiques, etcètera, que tinguen lloc com a resultat de l'ajuda d'investigació, s'haurà de consignar l'origen del finançament i s'enviarà a la Direcció General d'Ordenació, Avaluació i Investigació Sanitària un exemplar de la publicació, amb la menció del número d'expedient. També s'han d'enviar a la Direcció General d'Ordenació, Avaluació i Investigació Sanitària les publicacions que es produïsquen com a conseqüència de l'ajuda després de la presentació de la memòria.
  
Deu. Obligacions
  
Qualsevol alteració de les condicions tingudes en compte per a la concessió de la subvenció i, si és el cas, l'obtenció concurrent d'altres subvencions i ajudes concedides per qualsevol altra entitat pública o privada per al mateix fi, pot donar lloc a la modificació de la resolució de concessió de les subvencions. Per a això, s'ha de dictar una resolució oportuna de modificació de la inicial, en la qual es reajustaran els imports de les subvencions concedides. L'incompliment per part dels beneficiaris dels requisits establits en esta convocatòria i de les obligacions que s'hi definixen origina la revocació de les quanties concedides, amb tots els efectes i responsabilitats que se'n deriven.
  
Onze. Models
  
Els models normalitzats estan disponibles en les direccions territorials i els servicis centrals de la Conselleria de Sanitat, en l'Escola Valenciana d'Estudis per a la Salut i en la pròpia Direcció General d'Ordenació, Avaluació i Investigació Sanitària.